Source: http://thehungariantimes.hu/hirmegtekintese.php?id=7878
Timestamp: 2019-11-18 03:36:32+00:00

Document:
Súlyos bírói hibák: Újra kell tárgyalni egy hajléktalan ügyét!
Cs. Béla hajléktalant nyáron az Üllői útról, egy padról rendőrök állították elő, majd bíróság elé került az ügye. A bíró elmarasztalta férfit, mert a rendőrségi felszólítás ellenére sem hagyta el az utcát, de a Fővárosi Törvényszék hatályon kívül helyezte az elsőfokú döntést - írja a portálunknak is elküldött közleményében az Utcajogász Egyesület.
Cs. Bélát az elsőfokú ítéletben figyelmeztetésben részesítette a bíró "életvitelszerű közterületi tartózkodás szabályainak megsértése" miatt. A Fővárosi Törvényszék azonban arra utasította az elsőfokot, hogy tárgyalja újra az ügyet, és ismét vizsgálja meg, hogy a férfi követett-e el szabálysértést.
A férfit július végén a rendőrök állítása szerint rövid időn belül háromszor is figyelmeztették, majd előállították a Gyorskocsi utcába, ahol 72 órás őrizetben tartották. Ő volt az első olyan hajléktalan, akit a rendőrök bíróság elé állítottak az Alkotmánybíróság döntése óta, amely legitimálta a hajléktalanok kriminalizálását.
Béla a tárgyaláson nem lehetett jelen személyesen, hanem a tárgyaló melletti helyiségben, bilincsben ülte végig a saját tárgyalását. A védelmét ellátó ügyvédek hiába indítványozták, hogy ott lehessen, a bíróság elutasította a kérést.
Az elsőfokú bíróság döntése azt jelentette, hogy "a bíróság rosszallását fejezi ki és felhívja az elkövetőt, hogy a jövőben tartózkodjon a jogsértéstől." A döntés ellen a férfi és ügyvédei fellebbeztek, így került az ügy a Fővárosi Törvényszékre, ahol megállapították: Az elsőfokú bíróság nevében eljáró bírósági titkár olyan súlyos eljárási szabálysértéseket követett el, hogy azt másodfokon nem lehet orvosolni, ezért szükséges a döntés hatályon kívül helyezése.
A bírói titkár egyáltalán nem foglalkozott azzal, amit Béla mondott, csak a rendőrségi iratokra támaszkodott. Ez azért nagy hiba, mert maguk a rendőrségi iratok is hiányosak voltak, így az egész tárgyalást meg kell ismételni.

References: bíróság 
 bíróság 
 bíróság 
 bíróság 
 bíróság 
 bíróság